Tesourie: ‘Eskom sál sy skuld betaal’ | Netwerk24
27 Junie 2019 06:51
Eskom sal aanhou om beleggers in sy effekte te betaal, volgens ’n voorlegging wat die tesourie in Londen aan beleggers gegee het.
Die hulppakket aan Eskom is belangriker as Suid-Afrika se kredietgradering, volgens die tesourie. Foto: Getty Images
Dondo Mogajane, direkteur-generaal, het ’n skedule vir Eskom se herstrukturering uiteengesit en belowe dat krediteure geen verliese sal ly nie, volgens ’n fondsbestuurder wat die voorlegging bygewoon het.
Die tesourie wou nie kommentaar lewer nie omdat die vergadering “agter geslote deure gehou is”.
Volgens die fondsbestuurder het Mogajane gesê die hulppakket wat pres. Cyril Ramaphosa verlede week in sy staatsrede aangekondig het, sal verseker dat Eskom vir twee jaar as ’n lopende saak kan voortgaan.
Ramaphosa het aangekondig ’n spesiale toewysingswet gaan dringend ingedien word waardeur ’n groter deel van die R230 miljard wat oor tien jaar vir Eskom begroot is, vroeër toegeken gaan word.
Volgens Mogajane sal die wet reeds teen die einde van Julie goedgekeur word.
Die nuwe hoof van herstrukturering, wat ook in Februarie en in die staatsrede aangekondig is, en sy span gaan binne die volgende paar weke aangestel word. Dié span moet binne 18 maande ’n plan indien om Eskom se skuldlas te verlig.
Eskom sal binne twee jaar ontknoop word in die drie dele wat in Februarie aangekondig is, het Mogajane gesê. Dis vir opwekking, transmissie en verspreiding. Dit sal die kontantvloeiprobleme help verminder, volgens Mogajane.
Daarna sal die regering herbesin oor hulppakkette aan Eskom.
Die Eskom-hulppakket is volgens Mogajane belangriker as Suid-Afrika se laaste beleggingsgradering by Moody’s Investors Service, maar hy dink nie dit sal tot ’n afgradering lei nie.
Eskom het meer as R440 miljard skuld, insluitend $5,5 miljard se effekte wat in die buiteland uitgereik is. Nagenoeg twee derdes van die skuld word deur die regering gewaarborg. – Bloomberg
Meer oor: Eskom | Cyril Ramaphosa | Dondo Mogajane | Elektrisiteit | Tesourie | Staatsrede | Staatsrede 2019 | Staatskuld | Staatsondernemings | Staatswaarborge | Krag
Dís die probleme met krag in Gauteng